የሐኪሞችን ደኅንነት ለመጠበቅ የሚያስችሉ የሕክምና ቁሳቁስ ድጋፍ ማድረጉን የኢትዮ-አሜሪካውያን ስፔሻሊስት ዶክተሮች ኅብረት አስታወቀ፡፡
ባሕር ዳር፡ ግንቦት 23/2012 ዓ.ም (አብመድ) የኮሮናቫይረስ ሕሙማንን ለሚንከባከቡ የኢትዮጵያ ሐኪሞችን ደኅንነት ለመጠበቅ የሚያስችሉ የሕክምና የቁሳቁስ ድጋፍ ማድረጉን የኢትዮ-አሜሪካውን ስፔሻሊስት ዶክተሮች ኅብረት አስታውቋል፡፡ድጋፉ የተሰበሰበው ኅብረቱ በዋሺንግተን ዲሲ ከሚገኘው የኢትዮጵያ ኤምባሲ ጋር በመተባበር እንደሆነ በርክክብ ሥነ ሥርዓቱ ላይ ተገልጧል፡፡ በዚህም ከ40 ሺህ 781 በላይ ፓውንድ ወጪ የተደረገባቸው የሕክምና ባለሙያዎች ጭምብል ለኢትዮጵያ ሐኪሞች ለመላክ ርክክብ እንደተፈጸመ ነው ኅብረቱ የገለጸው፡፡የሕክምና ቁሳቁሱ ከኮሮናቫይረስ ሕሙማን ፊት ለፊት የሚቀርቡት ሐኪሞች በቫይረሱ እንዳይያዙ የሚያግዙ እንደሆኑ ታውቋል፡፡ በዚህም ለሌሎች ሕሙማን የሚያደርጉት ድጋፍ ሳይደናቀፍ እንዲቀጥል ማድረግ እንደሚቻል የኢትዮ-አሜሪካውን ስፔሻሊስት ዶክተሮች ኅብረት አስታውቋል፡፡የኅብረቱ የአውሮፓ ተወካይ ዶክተር ዮናስ ቸርነት እንደገለጹት ለሐኪሞች ደኅንነት መጠበቅ የሚያግዙት ጭምብሎቹ በባትሪ የሚሠሩና በቀላሉ እየተጸዱ ከስምንት እስከ ዘጠኝ ወራት አገልግሎት የሚሰጡ ናቸው፡፡ ሐኪሞችን ከኮሮናቫይረስ ተጋላጭነት ለመከላከል በሚደረገው ጥረትም ኅብረቱ ከጤና ሚኒስትር ጋር በመተባበር ለሐኪሞች ግንዛቤ እየሰጠ መሆኑንም ዶክተር ዮናስ ገልጸዋል፡፡ በማኅበራዊ ትሥሥር ገጾች በቀጥታ እየተሠጠ ባለው ማስገንዘቢያ በኢትዮጵያ በተለያዩ አካባቢዎች ለሚገኙ ከ150 እስከ 200 ሐኪሞች ትምህርቶች እየተሰጡ መሆናቸውንም ተናግረዋል፡፡